元州邨

元州邨（Un Chau Estate）係香港嘅一條公共屋邨，喺九龍深水埗長沙灣元州街，最初叫元洲街政府廉租屋邨，後來叫元洲街邨，1965年落成，1994年開始重建，1998年-2012年起好，改名做元州邨，而家畀晒領先物業管理有限公司管理。 歷史 元州邨原本叫元洲街邨，1965年落成，本身係長沙填地，前身係船廠同木屋區。元洲街邨起之前，曾經有兩棟頗為出名嘅大廈，一橦係長沙書院，係區內一間重要嘅學校；另一橦係工商大旅館，有唔少旅港生意人暫居。 填海後，政府原本計劃起廿四棟徙置屋，後尾改為起兩座八層高同九座十五層高嘅徙置大廈。最尾都係決定喺度起設備好啲嘅政府廉租屋，政府喺呢度起咗八棟新式政府廉租屋大廈，每座高十五層。邨入面有三所標準小學同埋兩個標準街市。管理就由屋宇建設委員會做。 呢條邨原本計劃叫長沙灣廉租屋邨，因呢度喺正長沙灣海皮，後來為咗怕同1963年起好嘅長沙灣邨撞名，因為咁，就叫元洲街政府廉租屋邨。1973年響香港房屋委員會成立之後，條邨改名做元洲街邨。 其實，元州街邨嘅元州，原本寫做元洲，係形容填海前嘅島仔，所以原本元州街邨嘅州字係用洲。因為附近有幾條街都有州字洲字，後來元州街個名有時都會寫錯做州縣嘅州。不過，後來連屋邨名都改埋元州邨，正式取代咗「洲」。 直至1994年，條邨開始重建，第一、二、三同埋第八座係第一期重建，喺1994年3月俾人拆咗，即第一、三期重建。而淨低嗰第四到第七座，就係第二、四期重建，喺2000年2月俾人拆咗，第二期嘅居民大部分都安置到1999年新起嘅樓宇－元盛樓、元豐樓同埋元泰樓，條邨亦正式改名做元州邨。另外邨內元康樓、元和樓設有老人宿舍。 第二期同第四期重建樓已經喺2008年8月入伙，係元禧、元雅、元智、元樂同元健，而起嘅樓會用嚟安置因為部份受蘇屋邨重建計劃一期影響嘅居民。除此之外，第五期重建樓喺2012年2月入伙，而起嘅樓會用嚟安置受蘇屋邨重建計劃二期影響嘅居民。 出面網頁 房屋署元州邨資料 大公報 香港地方